የልማትና ዴሞክራሲ ስርዓት ተጠናክሮ እንዲቀጥል የፓርቲዎች ሚና ከፍተኛ ነው
በሀገሪቱ የተጀመረው የልማትና ዴሞክራሲ ስርዓት ተጠናክሮ እንዲቀጥል የፖለቲካ ፓርቲዎች ሚና ከፍተኛ መሆኑን የኢትዮጵያ ብሄራዊ ምርጫ ቦርድ ሰብሳቢ ፕሮፌሰር መርጋ በቃና ተናገሩ።ቦርዱ በትናንትናው ዕለት ከሀገር አቀፍ የፖለቲካ ፓርቲዎች ከፍተኛ አመራሮች ጋር አዲስ አበባ ውስጥ ምክክር ባደረገበት ወቅት ፕሮፌሰር መርቃ በቃና እንደተናገሩት፤ የፖለቲካ ፓርቲዎች ሠላምና ብልጽግናን ማስፈን የሚችሉ ፖሊሲዎችን በመቅረጽ ለተጀመረው ልማትና ዴሞክራሲያዊ ስርዓት መጠናከር ከፍተኛ አስተዋጽኦ ያበረክታሉ።በፖሊሲና እና ስትራቴጂ አፈፃፀም ላይ የሚታዩ ጉድለቶችን በማረም የሚያበረክቱት አስተዋጽኦም የላቀ እንደሆነ ፕሮፌሰር መርጋ በዚሁ ወቅት ተናግረዋል።“የምርጫ አለመግባባት አፈታትና ቅድመ ማስጠንቀቂያ” በሚል ርዕስ ንፋስ ስልክ በሚገኘው የቦርዱ የስልጠና ማዕከል በተካሄደው ምክክር ላይ 21 የፖለቲካ ፓርቲዎችን የወከሉ 41 ከፍተኛ አመራሮች ተሳትፈዋል።በሀገሪቱ 24 ሀገር አቀፍ እና 51 ክልላዊ በአጠቃላይ 75 የፖለቲካ ፓርቲዎች ተመዝግበው በመንቀሳቀስ ላይ እንደሚገኙ የኢትዮጵያ ብሄራዊ ምርጫ ቦርድ ለዋልታ ኢንፎርሜሽን ማዕከል በላከው የፋክስ መልዕክት ያመለክታል።